b'\n_START_ARTICLE_\nLibanon\n_START_SECTION_\nIzvor imena\n_START_PARAGRAPH_\nDr\xc5\xbeava je dobila ime po pogorju Libanon, le to pa je ime dobilo po aramejski besedi laban, ki pomeni belo in se nana\xc5\xa1a na s snegom prekrita gorska pobo\xc4\x8dja. Iz istega korena izvira tudi arabska beseda za jogurt.\n_START_SECTION_\nZgodovina\n_START_PARAGRAPH_\nLibanon je zgodovinska domovina Feni\xc4\x8danov, semitskih trgovcev, katerih pomorska kultura je na tem kraju cvetela ve\xc4\x8d kot 2000 let. Obmo\xc4\x8dje Libanona so kasneje zavzeli Rimljani in ga vklju\xc4\x8dili v Rimski imperij, v srednjem veku so se tu odvijale kri\xc5\xbearske vojne, kasneje pa je postalo del Osmanskega imperija._NEWLINE_Po zlomu otomanskega imperija ob koncu prve svetovne vojne je Dru\xc5\xa1tvo narodov upravljanje petih provinc, ki sestavljajo dana\xc5\xa1nji Libanon, poverilo Franciji. Ustava sodobnega Libanona, sprejeta leta 1926, je dolo\xc4\x8dila porazdelitev politi\xc4\x8dne mo\xc4\x8di med razli\xc4\x8dne verske skupine._NEWLINE_Libanon je postal samostojen leta 1943, francoske sile pa so se iz njega umaknile leta 1946. Zgodovino samostojnega Libanona zaznamujejo izmenjujo\xc4\x8da se obdobja politi\xc4\x8dne stabilnosti in nemirov, v tem \xc4\x8dasu pa je Bejrut postal regionalno finan\xc4\x8dno in trgovinsko sredi\xc5\xa1\xc4\x8de, imenovan tudi\xc2\xa0\xc2\xbbPariz Bli\xc5\xbenjega vzhoda\xc2\xab. Svojo vlogo je obdr\xc5\xbeal do izbruha libanonske dr\xc5\xbeavljanske vojne._NEWLINE_Po arabsko-izraelski vojni leta 1948 je Libanon postal zato\xc4\x8di\xc5\xa1\xc4\x8de ve\xc4\x8d kot 110.000 Palestincev, ki so tja pribe\xc5\xbeali iz Izraela. Nov val palestinskih beguncev je prispel po arabsko-izraelski vojni leta 1967 in jordanski dr\xc5\xbeavljanski vojni. Do leta 1975 se je njihovo \xc5\xa1tevilo pod vodstvom Palestinske osvobodilne organizacije pod vodstvom Jaserja Arafata povzpelo na 300.000. Od za\xc4\x8detka sedemdesetih let je navzo\xc4\x8dnost vse ve\xc4\x8djega \xc5\xa1tevila palestinskih beguncev postajala problem, aprila 1975 pa je dr\xc5\xbeavljanska vojna izbruhnila z vso silo._NEWLINE_Izraelske sile so vkorakale v Libanon marca 1978 in se pod pritiski OZN umaknile konec istega leta, PLO pa je iz opori\xc5\xa1\xc4\x8d na jugu Libanona nadaljevala z raketnimi in topni\xc5\xa1kimi napadi na izraelsko ozemlje. Zaradi dr\xc5\xbeavljanske vojne v tem \xc4\x8dasu v Libanonu ni bilo u\xc4\x8dinkovite osrednje oblasti._NEWLINE_Leta 1982 je Izrael spro\xc5\xbeil obse\xc5\xbeen napad na Libanon in zasedel vsa ozemlja ju\xc5\xbeno od Bejruta. V \xc4\x8dasu izraelske zasedbe se je zgodil pokol v tabori\xc5\xa1\xc4\x8dih Sabra in \xc5\xa0atila, ki so ga izvedle falangisti\xc4\x8dne milice pod vodstvom Elie Hobeika, medtem ko so izraelske sile varovale vhod v tabori\xc5\xa1\xc4\x8da._NEWLINE_Mednarodne sile so prispele v Bejrut 20. avgusta 1982, da bi nadzorovale umik PLO iz Libanona, po posredovanju ZDA pa je sledil umik sirskih sil in palestinskih borcev iz Bejruta. V tem obdobju je pri\xc5\xa1lo do radikalizacije med razli\xc4\x8dnimi strujami v dr\xc5\xbeavi. Leta 1982 je iz ohlapne koalicije \xc5\xa1iitskih skupin nastal Hezbolah._NEWLINE_Sporazum iz Taifa iz leta 1989 je pomenil za\xc4\x8detek konca vojne. Ocenjuje se, da je med \xc5\xa1estnajstletno dr\xc5\xbeavljansko vojno izgubilo \xc5\xbeivljenje okoli 100.000 oseb, nadaljnjih 100.000 pa je invalidnih zaradi po\xc5\xa1kodb. 22. maja 2000 so se izraelske sile skladno z resolucijo Varnostnega sveta OZN \xc5\xa1tevilka 425 umaknile iz juga Libanona. 19. oktobra 2004 je Varnostni svet OZN soglasno sprejel odlo\xc4\x8ditev, s katero od Sirije zahteva umik enot iz Libanona._NEWLINE_Veliko \xc5\xa1kode, povzro\xc4\x8dene v dr\xc5\xbeavljanski vojni, je odpravljene, \xc5\xa1tevilni tuji investitorji in turisti pa se vra\xc4\x8dajo v Libanon. Libanonska dru\xc5\xbeba na splo\xc5\xa1no u\xc5\xbeiva ve\xc4\x8d svobode kot kjerkoli drugje v arabskem svetu, kljub temu pa ostajajo napetosti med razli\xc4\x8dnimi strujami ter bojazen pred sirskim in drugimi tujimi vplivi._NEWLINE_Po atentatu na nekdanjega predsednika vlade Rafika Haririja februarja 2005 je pri\xc5\xa1lo do mno\xc5\xbei\xc4\x8dnih demonstracij v Bejrutu, sirske enote so se zaradi zunanjih pritiskov pri\xc4\x8dele umikati iz dr\xc5\xbeave in obstaja negotovost, ali ne bo pri\xc5\xa1lo do ponovnih spopadov med proti- in prosirskimi sektami.\n_START_SECTION_\nPrebivalstvo\n_START_PARAGRAPH_\nV Libanonu \xc5\xbeivijo pripadniki ve\xc4\x8d verstev: kristjani, muslimani (suniti, \xc5\xa1iiti, alaviti), Druzi in ostali. Zaradi politi\xc4\x8dne ob\xc4\x8dutljivosti uradnega popisa ni bilo \xc5\xbee od leta 1932, predvideva se, da je muslimanov pribli\xc5\xbeno 60\xc2\xa0%, ostalo so kristjani. Med slednjimi je najve\xc4\x8d Maronitov, sledijo pripadniki gr\xc5\xa1ke pravoslavne, gr\xc5\xa1ke katoli\xc5\xa1ke, armenske pravoslavne in armenske katoli\xc5\xa1ke cerkve, najmanj pa je protestantov. Kurdov je manj kot 1\xc2\xa0%. Malo\xc5\xa1tevilna judovska skupnost se je izselila ob izbruhu dr\xc5\xbeavljanske vojne. V tujini \xc5\xbeivi okoli 20 milijonov libanonskih izseljencev, predvsem kristjanov. Med uradne prebivalce Libanona ne \xc5\xa1tejejo med 160.000 in 225.000 palestinskih beguncev, ki so se v dr\xc5\xbeavo zatekli med izraelsko - arabskimi vojnami in ne u\xc5\xbeivajo vseh dr\xc5\xbeavljanskih pravic.'